Source: https://e-justice.europa.eu/content_procedural_time_limits-279-mt-fi.do?clang=mt
Timestamp: 2019-08-22 19:58:46+00:00
Document Index: 503457

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'qorti ', 'Qorti ']

Il-proċedura ġenerali skont il-Kap. 12 tal-Liġijiet ta’ Malta hija li wieħed ikollu għoxrin ġurnata mid-data tan-notifika sabiex jippreżenta r-risposta tiegħu. Pero’ hemm liġijiet speċjali li jistipulaw termini differenti. Per eżempju jekk kawża tinfetaħ quddiem it-Tribunal tat-Talbiet Żgħar, il-konvenut ikollu tmintax-il ġurnata minn meta jiġi notifkat bl-avviż tat-talba sabiex jippreżenta r-risposta tiegħu.
L-ewwel ta’ Jannar, l-għaxra ta’ Frar, id-dsatax ta’ Marzu, il-wieħed u tletin ta’ Marzu, il-ġurnata tal-Ġimgħa l-Kbira, l-ewwel ta’ Mejju, is-sebgħa ta’ Ġunju, id-disgħa u għoxrin ta’ Ġunju, il-ħmistax t’Awwissu, it-tmienja ta’ Settembru, il-wieħed u għoxrin ta’ Settembru, it-tmienja ta’ Diċembru, it-tlettax ta’ Diċembru, il-ħamsa u għoxrin ta’ Diċembru.
Normalment persuna li kontra tagħha jkunu nfetħu proċeduri ta’ natura ċivili jkollha għoxrin ġurnata sabiex tirrispondi billi tippreżenta r-rispota tagħha fil-Qorti. Pero’ jeżistu liġijiet speċjali li jistipulaw termini li jkunu iqsar jew itwal skont il-każ.
Le, iż-żmien ta’ dekorrenza ma jiġix affetwat mill-metodu ta’ trażmissjoni. Wieħed dejjem jimxi fuq id-data li fih ikun ġie notifikat.
Ġeneralment ż-żmien jibda jiddekorri mill-għada pero jista’ jagħti l-każ li l-liġi jew il-Qorti tagħti terminu li l-jum tan-notifika jkun jgħodd għall-kalkolu taż-żmien.
Fil-għadd taż-żmien, il-ġurnata tingħadd ta’ erbgħa u għoxrin siegħa, ix-xahar u s-sena jingħaddu skont il-kalendarju.
Iva, jekk l-iskadenza tiskadi f’jum li mhux tax-xogħol (minħabba li tkun taħbat is-Sibt, il-Ħadd jew f’xi festa pubblika) allura din tiġi estiża sal-ewwel jum tax-xogħol li jkun imiss skond l-artikolu 108 tal-Kap 12 tal-Liġijiet ta’ Malta.
L-iskadenza tista’ tiġi estiża biss bl-awtorizzazzjoni tal-Qorti. u l-persuna xorta titħalla tippreżenta r-risposta tagħha jekk tipprova għas-sodisfazzjon tal-Qorti raġuni tajba li għaliha naqset li tippreżenta r-risposta ġuramentata.
Wara li tingħata sentenza mill-ewwel Qorti persuna tista’ tagħmel appell fi żmien għoxrin ġurnata (jiem tal-kalendarju) minn meta tingħata s-sentenza. Il-kontro-parti għandu għoxrin ġurnata sabiex jirrispondi. F’kawża kostituzzjonali jekk il-kawża tkun infetħet b’rikors allura l-appell għandu jsir fi żmien għoxrin ġurnata minn meta tingħata s-sentenza. Jekk il-kawża tkun marret quddiem Qorti Kostituzzjonali permezz ta’ referenza minn Qorti oħra, allura l-appell għandu jsir fi żmien tmient ijiem tax-xogħol. Il-kontro-parti f’kawża kostituzzjonali għandha tmint ijiem tax-xogħol sabiex tirrispondi. Fejn hemm lok li digriet jiġi appellat qabel is-sentenza finali, l-appell irid isir fi żmien sitt ijiem mill-jum meta d-digriet ikun inqara fil-qorti bil-miftuħ. Din hija l-proċedura ġenerali. Pero’ għandu jingħad li jeżistu liġijiet speċjali li jistipulaw termini differenti għall-appell jekk l-appell ikun ser jinstema’ quddiem tribunal differenti minn dawn hawn fuq imsemmija. Per eżempju, quddiem it-Tribunal tat-Talbiet iż-Żgħar, wieħed għandu tmintax-il ġurnata sabiex jappella.
Jekk il-kawża tkun waħda kostituzzjonali, il-Qorti għandha tappunta data għas-smigħ li tkun fi żmien tmint ijiem tax-xogħol mil-jum meta jkun ġie ppreżentat ir-rikors, jew minn meta tkun ġiet preżentata risposta mill-appellat fiż-żmien mogħti għal dik ir-risposta jew fil-każ li ma tiġix preżentata ebda risposta, mill-iskadenza ta dak it-terminu.
Fil-liġi Maltija ma jeżisti ebda post li min ikun residenti fih jibbenefika minn estensjoni ta’ l-iskadenza.
Jekk ma jiġux rispettati l-iskadenzi, il-persuna titlef id-dritt li tippreżenta r-risposta u tressaq il-provi tagħha quddiem il-qorti u allura jsir kontumaċi. Madankollu qabel ma tagħti s-sentenza, l-Qorti xorta waħda tagħti lill-konvenut żmien qasir u perentorju biex fih jagħmel is-sottomissjonijiet tiegħu bil-miktub sabiex jiddefendi ruħu kontra t-talba ta’ l-attur. Il-parti li tkun kontumaci xorta wahda jkollha dritt li tappella mis-sentenza finali f'kaz ta' ezitu negattiv ghaliha.